钦定古今图书集成/明伦汇编/官常典/第784卷 > 杨克让
## 钦定古今图书集成/明伦汇编/官常典/第784卷 > 杨克让

按《宋史》本传：“克让，字庆孙，同州冯翊人。高祖公略，洪
州都督。晋末，举进士不第，州将刘继勋辟为户曹掾。
汉乾祐中，本府节度张彦成表授掌书记。周广顺初，
彦成移镇安阳穰下，克让以旧职从行。彦成入为执
金吾，病笃，奏称其材可用。克让以彦成死未葬，不忍
就禄，退居别墅，俟张氏子外除，时论称之。历镇宁军”
掌书记。显德二年，调授凤翔府司录参军，加兼监察
御史。以祖母老解官归养。未几，改延州观察推官，与
通判宋琪并为节度使赵赞所礼。累加朝散大夫、兼
殿中侍御史。连以家难去职。太祖素知其名，会赞入
觐，复称其才，即起为左补阙，掌鄿口榷货务。乾德六
年，知果州，上言愿毕襄事，特赐缗钱，许葬毕赴任。开
宝三年，就命为西川转运副使，蜀民怀其善政，玺书
褒美。代归阙下，疏民利病十事，称旨。太祖召升殿，赐
坐劳问，面赐金紫。将大用，为侯陟所沮，事见《陟传》。征
南唐，命克让知昇州行府。昇州平，就知州事，兼水陆
计度转运使事，加兵部员外郎。太平兴国初，就加刑
部郎中、知大名府。会钱俶、陈洪进来归疆土，以克让
为两浙西南路转运使。泉州民啸聚为盗，克让在福
州，即率其屯兵至泉州，与王明、王文宝共讨平之。四
年，徙知广州，俄兼转运、市舶使。明年，卒，年六十九。克
让少好学，手写经籍，盈于箧笥，多收图书墨迹。历官
廉谨干局，所至有声。每视事，自旦至暮或通夕，断决
如流，无有凝滞。当时称为“能吏。”